VASILE MAIEREAN Jos măştile, "seniori"! 

(din Revista LUMEA, nr.12/2014) 




MOTTO: 

"Lupul e un mascat!" 

(O fetiţă de 4 ani) 



Jos măştile, „seniori"! 

Cine sunt, ce fac şi ce riscă ofiţerii sub acoperire 
ai serviciilor secrete de informaţii - 



Fetiţa mea, când avea 3-4 anişori, era ferm convinsă că „lupul e un mascat", 
în universul poveştilor, acest personaj, în nimicnicia lui, pentru a-şi atinge 
scopurile mârşave, recurge la diferite deghizări/acoperiri. Aşa încearcă să îi 
păcălească pe cei trei iezişori, pe cei trei purceluşi, pe Scufiţa Roşie etc. Pentru 
aceştia şi pentru majoritatea copiilor, lupul este perceput ca un protagonist profund 
ticălos. Pentru haita lupului şi puţinii copii care totuşi îl simpatizează pe tâlhar din 
considerente numai de ei ştiute, lupul este un erou pozitiv. 




http://www.tiparo.ro/ http ://giraf arafa.ro/ 



Ofiţerul acoperit al unui serviciu secret acţionează după scenarii 
asemănătoare şi ţinteşte acelaşi tip de obiective precum lupul plecat la vânătoare. 
Deci, este şi el, şi bun şi rău. Depinde din partea cui vine aprecierea. Fostul 
preşedintele al SUA, Dwight D. Eisenhower considera spionajul "o necesitate 



dezgustătoare, dar vitală". Pe ansamblu, pentru că toate ţările au acelaşi mod de 
lucru, activitate acestor (s)pioni este judecată ca benefică, folosindu-se în mod 
curent sintagma "este o meserie de seniori" ("Nachrichtendienst ist ein 
Herrendienst"). 

Am hotărât publicarea acestui eseu ca urmare a prea multor neclarităţi care s- 
au manifestat în cursul dezbaterilor publice din timpul campaniei electorale pe 
tema ofiţerilor sub acoperire ai serviciilor secrete. Ca profesionist, cu o vechime de 
peste 30 de ani în domeniul de referinţă, consider că îmi pot astfel aduce o 
contribuţie semnificativă la efortul de înţelegere pe care cetăţenii României au fost 
provocaţi să îl facă în perioada de dinainte de a-şi alege preşedintele. Eseul nu a 
apărut în timpul campaniei electorale întrucât am considerat că nu este firesc să 
torni gaz pe foc în timpul unui incendiu, decât în cazul că doreşti să faci scrum 
toată „şandramaua". 

„Ca să fim bine înţeleşi" (vorba unui „maestru" al mass-mediei româneşti), 
pentru început, ca primă temă a eseului, să lămurim confuziile care dăunează grav 
credibilităţii celor care discută în necunoştinţă de cauză cu privire la categoriile de 
persoane folosite de serviciile secrete. Acestea sunt: 

- Ofiţer operativ - Angajat cu contract de muncă, are grad şi funcţie. în afara 
instituţiei foloseşte date de identificare reale, iar în cadrul Serviciului utilizează 
deseori un "nume de serviciu"; 

- Ofiţer sub acoperire - Angajat cu contract de muncă, are grad şi funcţie 
pentru care primeşte remuneraţie. Foloseşte date de identificare reale şi îşi 
desfăşoară activitatea, conform pregătirii profesionale, în instituţii, firme etc, 
numite „instituţii de acoperire". De la acestea primeşte salariu. în situaţia în care 
acoperirea este diplomatică, beneficiază de imunitate diplomatică, neputând fi 
arestat în cazul în care este prins că face spionaj, ci doar expulzat; 

- Ofiţer deplin conspirat (ilegal, fantomă) - Angajat cu contract de muncă, are 
grad şi funcţie, pentru care primeşte remuneraţie. Toate documentele personale 
sunt false, fiind fabricate în compartimentele tehnice ale serviciului secret. îşi 
desfăşoară activitatea în „instituţii de acoperire". De obicei, acest tip de ofiţer este 
folosit în exterior, construindu-i-se o biografie care nu are nici o legătură cu ţara 
ale cărei interese le serveşte; 

- Spion - Persoană având cetăţenie străină sau fiind fară cetăţenie, care lucrează 
conştient, organizat şi secret cu respectivul serviciu secret; 

- Informator/agent/corespondent - (honorable correspondant/HC-fr., indicateur- 
fr.poliţie, aviseur-fr.vamă) - persoană recrutată din rândul cetăţenilor propriei ţări, 
care lucrează conştient, organizat şi secret, cu angajament de colaborare sau fără; 

- Informator cu plată/asociat - diferă de informatorul clasic prin faptul că 
primeşte o indemnizaţie lunară din partea serviciului secret şi este angrenat în 
acţiuni cu un grad sporit de complexitate. 



Informatorii şi spionii sunt recrutaţi pe bază de opţiuni ideologice şi/sau 
pentru foloase materiale. O metodă mai sofisticată este folosirea de materiale 
compromiţătoare (şantaj). Recompensarea lor se face în funcţie de eficienţa 
activităţilor clandestine desfăşurate. 

Atât ofiţerii acoperiţi, cât şi "fantomele", spionii şi informatorii sunt în 
legătura unor ofiţeri operativi coordonatori/de legătură (officier traitant-fr., case 
officer-engl., fuhrungsoffizier-ger., agent handler/human source handler-SUA), 
care îi instruiesc, îi exploatează informativ şi îi dirijează în acţiuni operative şi/sau 
în acţiuni de influenţă. 

Informatorii şi spionii pot fi recrutaţi şi "sub steag străin", respectivele 
persoane fiind convinse că acţionează clandestin în beneficiul altui stat decât cel al 
serviciului secret care 1-a recrutat. 

Capisci, ragazzi? Nu-i aşa că personajele acestea vi se par desprinse dintr-o 
alta lume decât cea obişnuită, lume populată cu "fantome" şi "onorabili 
corespondenţi"? Şi încă nu e totul! Citiţi mai departe, fiindcă nici nu ştiţi ce 
pierdeţi... 

A doua temă pe care o voi trata este cea care, datorită importanţei sale 
majore, a dus la isterizarea discursului public în timpul campaniei electorale: până 
unde se poate merge în privinţa măsurilor de asigurare a protecţiei identităţii şi 
activităţilor unui ofiţer sub acoperire. Răspunsul corect este: până departe, până 
foarte departe, niciodată prea departe... Deci, NO LIMITS! Pentru edificare, 
prezint două exemple de acţiuni sub acoperire realizate, una de români, înainte de 
'89 şi a doua de CIA, în anii noştri. Veţi desprinde cu uşurinţă breşele existente în 
procesul de acoperire al ofiţerilor acoperiţi (în primul caz „fantomă", în al doilea 
„ofiţer sub acoperire") şi consecinţele rezultate. Pentru maximă obiectivitate, am 
decis ca expunerea cazului românesc să o realizez prin citarea textului integral 
referitor la acesta, publicat de Mihai Pelin în cartea „Culisele Spionajului 
Românesc", pag. 174), după o surprinzătoare documentare, între anii 1995-1997, 
în arhivele SRI : 

„în 1965, în cadrul Brigăzii U ("Fantome"- n.n.), din Direcţia de Informaţii 
Externe, ofiţerul Ioan Toma, nume de serviciu Ion Minoiu, 1-a pregătit, 1-a legendat 
(i-a creat o identitate falsă - n.n.), şi 1-a infiltrat în SUA, pe cetăţeanul român Ion 
Agheană, nume de cod „Adam". Treptat, sub numele de John Pearson, acesta va 
parveni la un statut material şi social excelent, devenind, după o perioadă de timp, 
profesor universitar şi redactor-şef adjunct la cunoscuta publicaţie americană 
Business Week. 

în noiembrie 1973, a apărut la Washington, în revista Business Week, un 
amplu interviu acordat de Nicolae Ceauşescu ziaristului american John Pearson. 
Era vorba despre un soi de prefaţă la vizita pe care perechea prezidenţială de la 
Bucureşti se pregătea să o întreprindă în SUA. La interviul pe care i 1-a acordat 



şefului statului român, Ion Agheană, alias John Pearson, a fost însoţit de Cornel 
Burtică (ministru al Comerţului Exterior - n.n.). Nicolae Ceauşescu habar nu avea 
că interlocutorul său, de fapt, era român neaoş, infiltrat în urmă cu aproape un 
deceniu în străinătate. Este de presupus că şi Cornel Burtică era la fel de ignorant. 




Inteniul acordat de tovarăşul 
Nicolae Ceauşescu 

misiei Josiness Wftk" din S.I.A. 



C«AN Al COMITETULUI CENTRAL Al PARTIDULUI COMUNIST ROMAN 



DESCHIDEREA LUCRĂRILOR SESIUNII 
MARII ADUNĂRI NAŢIONALE 




k pagina a ziarului ..îkinteia" din 1 decembrie 1973 publică integral interviul pe care l-a acordat Ceauşescu revistei „Business Week" 



Cert este că lui Ion Mihai Pacepa (adjunctul Şefului Direcţiei de Informaţii 
Externe - n.n.) nu i-a scăpat şmecheria, rămânând să mai afle şi identitatea reală a 
lui John Pearson. în decembrie 1976, generalul Pacepa a participat la analiza 
activităţii Brigăzii U şi spre surprinderea unor ofiţeri prezenţi, printre care şi 
colonelul Ioan Toma, a adus unităţii elogii pentru modul inteligent în care fusese 
infiltrat în SUA Ion Agheană. Normal şi conform regulamentelor în vigoare, cu 
poveste lui John Pearson se cuvenea să fie la curent numai ofiţerii care lucraseră 
cazul. Era evident că unul din acei ofiţeri juca necinstit, oferindu-i lui Pacepa 
informaţii dintr-un domeniu care nu ar fi trebuit să-1 intereseze. Gheorghe Manea 
(şeful Brigăzii U - n.n.), nu a procedat aşa cum s-ar fi cuvenit, adică nu a verificat 
cine i-a furnizat superiorului său o informaţie la care acesta nu avusese acces. Şi 
nici nu ar fi trebuit să aibă. Deci, nu întâmplător, în martie 1977, John Pearson a 
fost interogat de FBI în legătură cu activitatea lui informativă în beneficiul 
autorităţilor româneşti. Din punctul acesta de vedere, timp de 12 ani, de când se 
instalase peste ocean, Ion Agheană nu întâmpinase nici un fel de dificultăţi. 

In aprilie 1978, după ultima vizită a lui Nicolae Ceauşescu în SUA, John 
Pearson a fost din nou anchetat de FBI, iar după trădarea lui Pacepa 
(fuga/defectarea în SUA, în iulie 1978 - n.n.), preventiv, Ion Agheană a fost 
rechemat în ţară (odată cu toţi "acoperiţii" care ar fi putut fi cunoscuţi de trădător- 
n.n.)." 



La 6 iulie 2003, The New York Times a publicat un articol semnat de un fost 
ambasador, Joseph C. Wilson, în care acuza administraţia Bush de a fi minţit 
când a afirmat că Saddam Hussein a încercat să cumpere uraniu din Niger. După 
câteva zile, în replică, jurnalistul Robert Novak, a încercat să-1 discrediteze pe 
Wilson şi ancheta sa. Acesta a sugerat, citând sub protecţia anonimatului, doi 
oficiali cu rang înalt din administraţie, că Wilson a ajuns în Nigeria graţie 
intervenţiei soţiei sale, Valerie Plame Wilson, ofiţer sub acoperire al CIA, a cărei 
identitate a fost astfel dezvăluită. 




Valerie Plame Wilson şi Joseph C. Wilson 

http://www.people. corn 



Deconspirarea unui ofiţer acoperit constituie crimă federală în SUA. In urma 
investigaţiilor coordonate de Departamentul Justiţiei, de-a lungul a peste trei 
ani, s-a stabilit că secretarul de stat adjunct Richard Armitage a fost la originea 
deconspirarii, iar Karl Rove, principalul consilier al preşedintelui George W. 
Bush, considerat „creierul" acestuia, a fost identificat ca a doua sursă a 
jurnaliştilor. Cei doi nu au fost urmăriţi niciodată pentru acest delict. Nu mă 
intrebaţi de ce, că nu vă spun... Nu s-a realizat nici măcar ridicarea accesului 
celor doi la documentele secrete ale CIA, solicitată oficial în repetate rânduri de 
conducerea Agenţiei. Nu mă întrebaţi de ce, că nu vă spun... 




Richard Armitage Karl Christian Rove 



Singurul care a compărut in faţa instanţelor de judecată a fost şeful de 
cabinet al vicepreşedintelui Dick Cheney, Lewis Libby „Scooter", dar nu pentru 
deconspirarea ofiţerului acoperit, ci pentru că ar fi furnizat în cadrul anchetei 
depoziţii inexacte. A fost găsit vinovat de obstrucţionarea justiţiei, mărturie 
falsă şi sperjur, fapte pentru care a încasat 30 de luni de închisoare şi suplimentar 
a debitat statului, urmare şi unei amenzi primite de la judecători, 250.000 dolari. 

Cel mai important personaj politic, în ultima sută de ani, care a susţinut ferm 
că serviciile secrete trebuie să păstreze secretul absolut şi le-a protejat permanent 
de privirea publicului, a fost prim-ministrul britanic Margaret Thatcher. Filosofia 
sa era, conform propriilor cuvinte: „Never admit anything unless you have to" 
(„Nu voi recunoaşte nimic, dacă nu va trebui"). Succesorii acesteia s-au lepădat 
uşor de astfel de "prejudecăţi", dând prioritate intereselor personale. John Major a 
admis public existenţa pe timp de pace a MI6, iar Tony Blair, cunoscut pentru 
extravaganţele sale politice, a mers până la a publica documente secrete ale 
serviciilor de informaţii ale Albionului pentru a susţine cauza invadării Irakului. 

în acest context, veţi fi probabil de acord cu mine că, dacă la astfel de case 
mari se poate întâmpla aşa ceva, nu a avut nici o logică agitaţia isterică din 
România pentru o jalnică tentativă cacialmistă de deconspirare a unui presupus 
ofiţer acoperit. După isprava asta, pe unde oare ne mai situăm în topul stupidităţii? 

A treia temă pe care doresc să o abordez este incertitudinea care planează 
asupra dimensiunilor pe care le pot avea misiunile ofiţerilor sub acoperire. Bref, 
până unde se poate merge? Răspunsul corect este: până departe, până foarte 
departe, până prea departe... Deci, NO LIMITS! Vă voi prezenta secvenţe din 
desfăşurarea a două operaţiuni executate de ofiţeri sub acoperire ai CIA şi o scurtă 
prezentare a unuia dintre cele mai perfide servicii secrete din lume şi las cititorilor 
plăcerea de a găsi singuri paradigmele situaţiilor expuse. 

în 1978, un fost ofiţer acoperit al CIA, John R. Stockwell, a publicat cartea 
"In Search of Enemies: A CIA Story" ("în căutarea inamicilor: O istorie a CIA"), 
în care dezvăluie faptul că în noaptea de 17 ianuarie 1961, în care Patrice 
Lumumba, prim-ministrul legal ales al Republicii Congo (Leopoldville), a fost 
torturat şi asasinat, şeful staţiei/rezidenţei CIA în Elisabethville, Lawrence Devlin, 
a fost în contact direct cu criminalii, având chiar un ofiţer acoperit care a asistat la 
atrocităţile comise atunci. A doua zi, 18 ianuarie 1961, acelaşi ofiţer CIA a purtat 
prin Elisabethville, de dimineaţă până seara, în portbagajul maşinii sale, cadavrul 
lui Lumumba, căutând o modalitate de a scăpa de el. 

Tom Polgar, ofiţer de serviciu, în ziua de 9 Octombrie 1967, la Cartierul 
General al C.I.A, când a primit informaţia că Che Guevara a fost asasinat, a 
întrebat: "Poţi trimite amprente?", întrebare la care John Tilton, şeful staţiei C.I.A. 
din La Paz-Bolivia, a replicat: " Pot trimite degete". Ceea ce a şi făcut! Acest 



dialog, de un cinism criminal, este reprodus în cartea „Legacy of Ashes: The 
History of the C.I.A" („Moştenire de scrum: Istoria C.I.A."), publicată, în anul 
2007, de Tim Weiner, jurnalist la ziarul New York Times, posesor a două premii 
Pulitzer. Cartea dezvăluie, pe bază de documente ale CIA declasificate, implicarea 
acestei instituţii, prin acţiuni sub acoperire, în asasinate politice - Rafael Trujillo 
(Republica Dominicană), Patrice Lumumba (Congo), Ngo Dinh Diem (Vietnamul 
de sud) şi Salvador Allende (Chile) -, în tentative de asasinat - numai asupra lui 
Fidel Castro au fost de ordinul zecilor -, în răpiri, spionarea ziariştilor, experimente 
cu droguri şi medicamente ilegale, testate inclusiv pe cetăţeni americani. Sunt 
prezentate, de asemenea, şi alte acţiuni murdare ale CIA: finanţarea Partidului 
Creştin-Democrat din Italia, prezenţa pe statele de salarii ale Agenţiei a prim- 
ministrului Italiei, Giulio Andreotti, a regelui Hussein al Iordaniei, a prim- 
ministrului Thieu al Vietnamului de Sud, a lui Mobutu din Congo, a lui Noriega 
din Panama etc. 




P. Lumumba Che Guevara S. Allende R. Trujillo NgoDinh Diem Fidel Castro 



Activitatea serviciilor de informaţii este strict circumscrisă obiectivelor 
naţionale. Interesul naţional păleşte însă de invidie în faţa "misiunii divine". 

Marin Sorescu, în volumul "Teoria sferelor de influenţă", a intitulat, bine 
inspirat din filozofia lui Nietzsche, un capitol, "Dincolo de bine şi de rău, se 
întinde mai binele si mai răul". 

5 

Serviciul de spionaj al Vaticanului, cunoscut sub denumirea de "Sfânta 
Alianţă", înfiinţat în secolul al XVI-lea de papa Pius al V-lea, s-a adaptat, timp de 
cinci secole, tuturor provocărilor opuse intereselor Bisericii Catolice. Principiul de 
acţiune a rămas însă acelaşi. Cel exprimat cu sinistră precizie de cardinalul Paluzzo 
Paluzzi, unul dintre primii şefi ai "Sfintei Alianţe": "Dacă un papă ordonă ca 
cineva să fie lichidat în numele credinţei, acest lucru se va face fară discuţie. Este 
vrerea lui Dumnezeu, iar noi ("Sfânta Alianţă" - n.n.), braţul său executiv". Cu o 
asemenea pretinsă dispensă, acordată de însuşi Atotputernicul, orice faptă capătă 
legitimitate în conştiinţa celor implicaţi. 




Papa Pius al V-lea Papa Pius al X-lea 

(1566-1572) (1835-1914) 



Şi, ca firească urmare, aşa cum pecizează Eric Frattini în introducerea la cartea 
"La Santa Alianza, cinco siglos de espionaje Vaticano" ("Sfânta Alianţă. 500 de ani 
de spionaj la Vatican"): "Preoţii - agenţi ai serviciului de spionaj papal "Sfânta 
Alianţă" şi ai serviciului de contra - spionaj "Sodalitium Pianum" ("Asociaţia lui 
Pius", creată în 1910 de papa Pius al X-lea -n.n.) - au ucis, furat, conspirat şi 
trădat în numele lui Dumnezeu şi al credinţei catolice, din ordinul suveranului 
pontif. Spionii papei au fost simbolul perfect al devizei „Prin cruce şi spadă". 




Iată că realitatea transcende fîlosofîa. Dincolo de mai bine şi dincolo de mai 
rău, se manifestă binele absolut şi răul absolut. Binele în stare pură şi răul în stare 
pură. Raiul şi Iadul. în care, protagoniştii principali, îngerii şi demonii sunt 
„seniorii" aparţinând „serviciilor inteligente" ("intelligence services"). 

într-un prim impuls, toate cele de mai sus mă ispitesc să lansez apelul, care 
este şi titlul eseului: Jos măştile, "seniori"! Cu siguranţă lumea ar fi mai bună. Dar 
este la fel de incontestabil că aşa ceva nu e viabil. 




http://neuronusinguratic.com 



Românii au o vorbă: „lupu-şi schimbă părul, dar năravul ba!". 
Nici lupii şi nici oamenii, nu îşi vor schimba vreodată apucăturile. 
Latinii au sintetizat similitudinile dintre om şi lup folosind expresia 
"homo homini lupus" ("omul e lup pentru om"). 
Parafrazând sintagma „God Bless America!", 
nelipsită din discursurile tuturor politicienilor americani, 
nu îmi mai rămâne decât să mă/vă încurajez, cu năzuinţa ca: 
"Dumnezeu să binecuvânteze neamul omenesc!" 

Gen.br. (r) Vasile MAIEREAN 

